બીજા દિવસે અભયને ઓફીસ વહેલું જવાનું હોવાથી તે સવારે ઉતાવળમાં તૈયાર થઈને રામઅવતારને ઘરની ચાવી આપીને ગુલાબોને આપવાનું કહીને ઓફીસ ગયો. સાંજે પાંચ વાગે ચા પીતી વખતે અચાનક અભયનું ધ્યાન ગયું કે તેના હાથમાં વીંટી નથી અને તે ચમકી ગયો: ઓ માય ગોડ! મમ્મીએ ભેટ આપેલ હીરાની વીંટી તો પોતે ઉતાવળમાં બાથરૂમમાં જ ભૂલી ગયો છે. જો ગુલાબોએ વીંટી જોઈ લીધી હશે, તો … તો… વીંટી હાથથી ગઈ જ. મારી હાજરીમાં પણ જે સ્ત્રી નોટો સરકાવીને લઇ શકે, તે એકલી હોય ત્યારે સહેલાઈથી મળેલી વીંટી છોડે? અભયે માથું કૂટ્યું.